text: 18-årig jagtet af vildt dyr
  06 december 2011 kl. 07.56
  En 18-årig mand ringede natten til tirsdag ved 2.20-tiden til politiet og fortalte, at han havde søgt tilflugt på en halmballe, fordi han blev forfulgt af en hjort.
  - En aggressiv hjort er efter mig. Den står og vogter mig, lød det fra manden.
  Den spøjse melding fik sendt en patrulje til Farrevej ved Give.
  - Manden var kommet ned fra halmballen, da vi kom til stedet. Men der har været noget om snakken, siger vagtchef hos Sydøstjyllands Politi, Stig Simonsen til Radio VLR.
  Politiet tør dog ikke afvise, at manden blev forfulgt af en ko.
  Han virkede ædru.
  Den 18-årige, der havde været på besøg hos noget familie, blev kørt til toget. Herefter kunne han tage toget til sin bopæl i Herning.
  